Okresná prokuratúra Námestovo 
Hviezdoslavovo námestie 213, 029 01 Námestovo

Sp. zn. : Pv 445/14/5507	Námestovo, 26.8.2014
EEČ : 2-41-121-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Námestovo
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin zanedbania povinnej výživy podľa § 207 ods. 1 Trestného zákona, ktorého sa dopustil na tom skutkovom základe, že v obci XXXXX a všade tam, kde sa zdržiaval v období od 01.09.2013 do súčasnosti, napriek zákonnej povinnosti vyživovať svoje dieťa, ktorá mu ako rodičovi vyplýva priamo zo Zákona o rodine č. 36/2005 Z.z. v platnom znení, ktorej rozsah bol určený rozsudkom Okresného súdu XXXXX sp. zn. 4P/117/2011-24 zo dňa 08.12.2011, právoplatným v časti výživného dňom 21.08.2011, na základe ktorého bol zaviazaný prispievať na výživu maloletej dcéry XXXXX, nar. 06.09.2005 sumou 34,-€ mesačne vždy do 20. dňa v mesiaci vopred k rukám matky maloletej XXXXX, pričom túto vyživovaciu povinnosť si vôbec neplnil ani v minimálnom rozsahu počnúc dňom 01.09.2013 do súčasnej doby, čím mu takto vznikol dlh na výživnom voči XXXXX, nar. XXXXX, trvale bytom XXXXX, Severná č. 153/16 vo výške 374 € a takto konal aj napriek tomu, že v rozhodnom období nebol vedený na ÚPSVaR v Púchove v evidencii poberateľov dávky v hmotnej núdzi a príspevkom k dávke a od 04.09.2013 do súčasnej doby má pozastavené prevádzkovanie živnosti.

lebo zanikla trestnosť činu

Odôvodnenie:
Uznesením povereného príslušníka Obvodného oddelenia PZ XXXXX pod sp. zn. ORP-570/NO-DK-2014 zo dňa 29.06.2014 bolo podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 Trestného poriadku, vznesené obvinenie XXXXX, pre prečin zanedbania povinnej výživy podľa § 207 odsek 1 Trestného zákona, na tom skutkovom základe, ako je uvedené vo výrokovej časti uznesenia povereného príslušníka PZ. 

     Obvinený XXXXX sa vo výpovedi vyjadril k okolnostiam neplatenia výživného, pričom vo svojej výpovedi uviedol, že dňa 17.07.2014 osobne priamo v hotovosti do rúk oprávnenej XXXXX vyplatil na výživnom sumu vo výške 410 Eur, čím si svoju vyživovaciu povinnosť do súčasnej doby splnil.
      Svedkyňa- poškodená XXXXX sa vo výpovedi vyjadrila k obdobiu, počas ktorého jej nebolo uhrádzané výživné na maloletú dcéru, kde XXXXX jej  sumu vo výške 410 Eur vyplatil  priamo do jej rúk, čím si takto dodatočne splnil vyživovaciu povinnosť od 01.09.2013 do súčasnosti. Ďalej uviedla, že maloletá dcéra počas tohto obdobia netrpela núdzou a mala uspokojené všetky potreby a skutočnosť neplnenia si vyživovacej povinnosti XXXXX nezanechala na jej zdraví žiadne nepriaznivé  a negatívne následky.     
     Prečinu zanedbania povinnej výživy podľa § 207 ods. 1 Trestného zákona, sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného. 
     Ďalej poukazujem na znenie ustanovenia § 86 písm. a/ Tr. zák., podľa ktorého trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
     Aby bolo možné aplikovať ustanovenie o účinnej ľútosti musí páchateľ uhradiť dlžné výživné za celé obdobie, pre ktoré orgány činné v trestnom konaní zisťujú jeho trestnú zodpovednosť (vymedzené žalovaným skutkom). Splnenie vyživovacej povinnosti je totiž dôležitejšie ako potrestanie páchateľa. (viď XXXXX súdu ČR R 21/2003).
      Podľa ustanovenia § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu. 

     Vzhľadom k tomu, že obvinený využil ustanovenie § 86 písm. a/ Trestného zákona a zameškané výživné v plnej výške uhradil, rozhodla som preto tak, ako je uvedené vo výroku tohto uznesenia a trestné stíhanie obvineného XXXXX som v zmysle § 215 odsek 1 písmeno h/ Trestného poriadku zastavila.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Veronika Kabáčová
prokurátorka